title: VYKONÁVACIE NARIADENIE KOMISIE (EÚ) …/... ktorým sa mení nariadenie Komisie (EÚ) č. 1300/2014, pokiaľ ide o súpis majetku s cieľom identifikovať prekážky prístupnosti, poskytovať používateľom informácie a monitorovať a hodnotiť pokrok v oblasti prístupnosti

text:
               VYKONÁVACIE NARIADENIE KOMISIE (EÚ) …/...

               z 16. 5. 2019,

               ktorým sa mení nariadenie Komisie (EÚ) č. 1300/2014, pokiaľ ide o súpis majetku s cieľom identifikovať prekážky prístupnosti, poskytovať používateľom informácie a monitorovať a hodnotiť pokrok v oblasti prístupnosti

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii
                  1
               , a najmä na jej článok 5 ods. 11,

               keďže:

               (1)Podľa článku 7 nariadenia Komisie (EÚ) č. 1300/2014
                  2
                sa má kapitola 7 prílohy k nariadeniu Komisie (EÚ) č. 1300/2014 zmeniť, aby sa špecifikovali charakteristické znaky súpisu majetku vrátane obsahu, formátu údajov, funkčnej a technickej štruktúry, prevádzkového režimu, pravidiel vkladania a prezerania údajov, ako aj pravidiel sebahodnotenia a určovania subjektov zodpovedných za poskytovanie údajov.

               (2)Podľa článku 5 ods. 1 nariadenia Európskeho parlamentu a Rady (EÚ) 2016/796
                  3
                a článku 7 ods. 2 nariadenia Komisie (EÚ) č. 1300/2014 bola zriadená pracovná skupina, ktorej úlohou bolo predložiť návrh odporúčania, pokiaľ ide o minimálnu štruktúru a obsah údajov zhromažďovaných pre súpis majetku s cieľom identifikovať prekážky prístupnosti, poskytovať informácie používateľom a monitorovať a hodnotiť pokrok v oblasti prístupnosti. Pracovná skupina ukončila svoju prácu v máji 2017 a v dôsledku toho agentúra sfinalizovala odporúčanie ERA-REC-128 na zmenu nariadenia Komisie (EÚ) č. 1300/2014.

               (1)Súpis majetku je statický nástroj, ktorým sa vykazuje existencia vybavenia, a preto nie je určený na informovanie o stave a funkčnosti vybavenia.

               (4)Ak sa stanica alebo jej časti podrobia modernizácii, obnove alebo akýmkoľvek prácam v zmysle národného implementačného plánu v súlade s článkom 8 nariadenia Komisie (EÚ) č. 1300/2014, mali by sa zhromaždiť informácie o staniciach alebo jej častiach týkajúce sa súladu daných prác s nariadením Komisie (EÚ) č. 1300/2014.

               (5)Opatrenia stanovené v tomto nariadení sú v súlade so stanoviskom výboru zriadeného podľa článku 51 ods. 1 smernice (EÚ) 2016/797,

               PRIJALA TOTO NARIADENIE:

               Článok 1

               Nariadenie Komisie (EÚ) č. 1300/2014 sa mení takto:

               (1)Za článok 7 sa vkladá tento článok 7a:

               „Článok 7a

               Zber, správa a výmena údajov o prístupnosti

               1.Do deviatich mesiacov od [vložiť dátum nadobudnutia účinnosti tohto nariadenia] každý členský štát rozhodne, ktoré subjekty sú zodpovedné za zber, správu a výmenu údajov o prístupnosti.

               2.Členské štáty môžu požiadať Komisiu o predĺženie tejto lehoty. Predĺženie musí byť výnimočné, riadne odôvodnené a časovo obmedzené. Považuje sa za odôvodnené najmä, ak Železničná agentúra Európskej únie nesprístupní a plne nesprevádzkuje nástroj na zber údajov a prevádzkové režimy uvedené v prílohe k tomuto nariadeniu ani dva mesiace od nadobudnutia jeho účinnosti.

               3.Za každú stanicu existuje subjekt zodpovedný za výmenu údajov o prístupnosti.

               4.Zber a konverzia údajov sa ukončí do 36 mesiacov od nadobudnutia účinnosti tohto nariadenia.

               5.Kým nebude architektúra na výmenu údajov podľa oddielov 7.2, 7.3 a 7.4 prílohy I k nariadeniu Komisie (EÚ) č. 454/2011 plne funkčná
                  4
               , výmena údajov o prístupnosti sa uskutočňuje ako prenos uvedených údajov do európskej databázy prístupnosti železničných staníc (ERSAD), ktorú spravuje Železničná agentúra Európskej únie. “

               (2)Príloha sa mení v súlade s prílohou k tomuto nariadeniu.

               Článok 2

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 16. 5. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 138, 26.5.2016, s. 44.

                     (2)

                        Nariadenie Komisie (EÚ) č. 1300/2014 z 18. novembra 2014 o technických špecifikáciách interoperability týkajúcich sa prístupnosti železničného systému Únie pre osoby so zdravotným postihnutím a osoby so zníženou pohyblivosťou (Ú. v. EÚ L 356, 12.12.2014, s. 110).

                     (3)

                        Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (Ú. v. EÚ L 138, 26.5.2016, s. 1).

                     (4)

                        Nariadenie Komisie (EÚ) č. 454/2011 z 5. mája 2011 o technickej špecifikácii interoperability týkajúcej sa subsystému „telematické aplikácie v osobnej doprave“ transeurópskeho železničného systému (Ú. v. EÚ L 123, 12.5.2011, s. 11).

    ---documentbreak---

               PRÍLOHA

               Príloha k nariadeniu (EÚ) č. 1300/2014 sa mení takto:

               1.V kapitole 2 oddiele 2.3 sa za prvú vetu vkladá tento odsek:

               „Údaje o prístupnosti

               Údaje o prístupnosti pozostávajú z informácií týkajúcich sa prístupnosti železničných staníc pre osobnú dopravu, ktoré treba zbierať, spravovať a vymieňať, pričom ide o opis charakteristických znakov a vybavenia železničných staníc pre osobnú dopravu. V prípade potreby sa tento opis doplní informáciami o súlade staníc s touto TSI.“

               2.V kapitole 7 oddiele 7.2 pododdiele 7.2.1 sa vkladajú tieto pododdiely:

               „7.2.1.1. Súpis majetku – infraštruktúra

               7.2.1.1.1. Funkčná a technická architektúra

               Funkcie súpisu majetku sú:

               1.identifikovať existujúce zábrany a prekážky prístupnosti,

               2.poskytovať informácie používateľom,

               3.monitorovať a hodnotiť pokrok v oblasti prístupnosti.

               Architektúra výmeny údajov o prístupnosti je stanovená v nariadení (EÚ) č. 454/2011 (TSI TAP).

               Na formátovanie a výmenu údajov o prístupnosti sa vzťahujú tieto normy:

               1.CEN/TS 16614-1:2014 Verejná doprava – Sieť a výmena cestovných poriadkov (NeTEx) – Časť 1: Výmenný formát topológie siete verejnej dopravy
                  2014-05-14

               2.EN 12896-1:2016 Verejná preprava. Referencie o modelových informáciách. Bežné pojmy (Transmodel)

               Na účely konkrétneho plánovaného použitia sa v technických dokumentoch uvedených v dodatku O indexovom čísle 1 stanovuje harmonizovaný špecifický profil transmodelu.

               7.2.1.1.2. Pravidlá zápisu a sebahodnotenia údajov o prístupnosti

               Platia tieto pravidlá zápisu a sebahodnotenia údajov o prístupnosti:

               1.subjekty, ktoré zbierajú údaje o prístupnosti týkajúce sa majetku, nemusia byť nezávislé od subjektov vykonávajúcich každodennú správu uvedeného majetku,

               2.počas prvého zberu údajov o prístupnosti podľa vykonávacieho nariadenia Komisie (EÚ) .../...
                  1
                [OP, vložiť číslo tohto pozmeňujúceho aktu], sa môže stav súladu staníc s touto TSI zaznamenať ako nehodnotený;

               3.ak sa stanica alebo jej časti podrobia modernizácii, obnove alebo akýmkoľvek prácam v zmysle národného implementačného plánu pre túto TSI, uvedú sa aktualizované údaje o prístupnosti, prípadne vrátane stavu súladu s touto TSI;

               4.stav súladu s touto TSI možno aktualizovať na základe ISV opísaného v bode 6.2.4 tejto TSI;

               5.funkčný stav vybavenia netreba zaznamenávať v súpise.

               Komisia sprístupní nástroj na zber údajov, ktorého prevádzkové režimy sú opísané v technických dokumentoch uvedených v dodatku O indexovom čísle 2.

               Prípadne, ak existujú štruktúrované údaje o prístupnosti a možno ich skonvertovať na harmonizovaný profil, uvedené údaje možno preniesť po konverzii. Metodika konverzie existujúcich údajov o prístupnosti a komunikačný protokol sa stanovujú v technických dokumentoch uvedených v dodatku O indexovom čísle 3.

               7.2.1.1.3. Pravidlá získavania údajov

               z databázy ERSAD:

               1.verejnosť má prístup k informáciám z verejného webového sídla, ktoré prevádzkuje Železničná agentúra Európskej únie;

               2.registrované vnútroštátne orgány majú možnosť získať všetky údaje o prístupnosti, ktoré sa týkajú daného členského štátu;

               3.Komisia a agentúra majú možnosť získať všetky údaje o prístupnosti.

               Databáza ERSAD, ktorú spravuje agentúra, nie je prepojená s inou databázou (inými databázami).

               7.2.1.1.4. Pravidlá spravovania spätnej väzby používateľov

               Spätná väzba od používateľov môže mať formu:

               1.inštitucionálnej spätnej väzby používateľských združení vrátane organizácií zastupujúcich osoby so zdravotným postihnutím: existujúce štruktúry sa môžu používať, pokiaľ zahŕňajú zástupcov organizácií osôb so zdravotným postihnutím a osôb so zníženou pohyblivosťou a odrážajú situáciu na príslušnej úrovni, nie nevyhnutne na vnútroštátnej úrovni. Postup poskytovania spätnej väzby od používateľov je organizovaný tak, aby bola umožnená rovnocenná účasť uvedených organizácií;

               2.individuálnej spätnej väzby: návštevníkom webovej stránky sa poskytne možnosť oznámiť nesprávne údaje o prístupnosti konkrétnej stanice a potvrdenie o prijatí ich pripomienky.

               V oboch prípadoch sa spätnou väzbou od používateľov primerane zaoberajú subjekty zodpovedné za zber, správu a výmenu údajov.“

               3.Dopĺňa sa tento dodatok:

               „Dodatok O – Zoznam technických dokumentov

                        Indexové číslo

                        Označenie

                        1

                        Harmonizovaný špecifický profil siete a výmeny cestovných poriadkov (NeTEx) na účely opisu staníc

                        2

                        Nástroj na zber údajov – prevádzkové režimy

                        3

                        Metodika konverzie existujúcich údajov o prístupnosti vrátane opisu externého rozhrania a komunikačného protokolu.

                     (1)

                        [Vykonávacie nariadenie Komisie (EÚ) …/…, ktorým sa mení nariadenie Komisie (EÚ) č. 1300/2014, pokiaľ ide o súpis majetku s cieľom identifikovať prekážky prístupnosti, poskytovať používateľom informácie a monitorovať a hodnotiť pokrok v oblasti prístupnosti, Ú. v. xxx.]


title: VYKONÁVACIE NARIADENIE KOMISIE (EÚ) …/... ktorým sa mení nariadenie Komisie (EÚ) č. 1305/2014, pokiaľ ide o riadenie zmien

text:
               VYKONÁVACIE NARIADENIE KOMISIE (EÚ) …/...

               z 16. 5. 2019,

               ktorým sa mení nariadenie Komisie (EÚ) č. 1305/2014, pokiaľ ide o riadenie zmien

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii
                  1
               , a najmä na jej článok 5 ods. 11,

               keďže:

               (1)V článku 19 nariadenia Európskeho parlamentu a Rady (EÚ) 2016/796
                  2
                sa vyžaduje, aby Železničná agentúra Európskej únie (ďalej len „agentúra“) predkladala Komisii odporúčania týkajúce sa technických špecifikácií interoperability (ďalej len „TSI“) a ich revízie v súlade s článkom 5 smernice (EÚ) 2016/797 a aby sa zabezpečilo, že TSI sa prispôsobia technickému pokroku, trhovým trendom a sociálnym požiadavkám.

               (2)V článku 13 delegovaného rozhodnutia Komisie (EÚ) 2017/1474
                  3
                sa vyžaduje, aby sa oddiel 7.2 prílohy k nariadeniu Komisie (EÚ) č. 1305/2014
                  4
                zmenil s cieľom spresniť upravený postup riadenia zmien pre TAF TSI.

               (3)Podľa článku 5 nariadenia (EÚ) 2016/796 bola zriadená pracovná skupina, ktorá má navrhnúť odporúčania, pokiaľ ide o zmeny oddielu 7.2 TSI TAF.

               (4)Dňa 20. apríla 2018 agentúra predložila Komisii odporúčanie týkajúce sa revízie oddielu 7.2 prílohy k nariadeniu Komisie č. 1305/2014.

               (5)Oddiel 7.2 prílohy k nariadeniu Komisie č. 1305/2014 týkajúci sa TAF TSI by sa mal zodpovedajúcim spôsobom zmeniť.

               (6)Zoznam príslušných technických dokumentov, na ktoré sa odkazuje v TAF TSI, by sa mal aktualizovať.

               (7)Opatrenia stanovené v tomto nariadení sú v súlade so stanoviskom výboru zriadeného v súlade s článkom 51 ods. 1 smernice (EÚ) 2016/797,

               PRIJALA TOTO NARIADENIE:

               Článok 1

               Oddiel 7.2 prílohy k nariadeniu Komisie (EÚ) č. 1305/2014 sa nahrádza prílohou 1 k tomuto nariadeniu.

               Článok 2

               Dodatok 1 k nariadeniu Komisie (EÚ) č. 1305/2014 (TAF TSI) sa nahrádza textom prílohy 2 k tomuto nariadeniu.

               Článok 3

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 16. 5. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 138, 26.5.2016, s. 44.

                     (2)

                        Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) 881/2004 (Ú. v. EÚ L 138, 26.5.2016, s. 1).

                     (3)

                        Delegované rozhodnutie Komisie (EÚ) 2017/1474, ktorým sa dopĺňa smernica Európskeho parlamentu a Rady (EÚ) 2016/797, pokiaľ ide o špecifické ciele týkajúce sa navrhovania, prijímania a revízie technických špecifikácií interoperability (Ú. v. EÚ L 210, 15.8.2017, s. 5).

                     (4)

                        Nariadenie Komisie (EÚ) č. 1305/2014 z 11. decembra 2014 o technickej špecifikácii interoperability týkajúcej sa subsystému „telematické aplikácie v nákladnej doprave“ železničného systému v Európskej únii, ktorým sa zrušuje nariadenie (ES) č. 62/2006 (Ú. v. EÚ L 356, 12.12.2014, s. 438).

    ---documentbreak---

               PRÍLOHA 1

               Oddiel 7.2 prílohy k nariadeniu Komisie (EÚ) č. 1305/2014 sa nahrádza takto:

               „7.2. Riadenie zmien

               7.2.1. Proces riadenia zmien

               Postupy riadenia zmien sa navrhnú tak, aby sa zabezpečilo, že náklady a prínosy zmien budú náležite analyzované a že zmeny sa zavedú regulovaným spôsobom. Tieto postupy vymedzuje, uskutočňuje, podporuje a riadi agentúra a zahŕňajú:

               ·identifikáciu technických obmedzení, ktoré sú základom zmeny,

               ·stanovenie subjektu zodpovedného za postupy zavádzania zmien,

               ·postup schvaľovania zmien, ktoré majú byť zavedené,

               ·politiku riadenia, uvoľnenia, migrácie zmien a ich uvedenia do praxe,

               ·vymedzenie zodpovedností za riadenie podrobných špecifikácií, ako aj za zabezpečenie ich kvality a riadenie ich konfigurácie.

               Rada pre riadenie zmien (CCB) pozostáva z agentúry, zastupiteľských orgánov železničného sektora a členských štátov. Takéto spojenie strán zaistí dostatočne široký pohľad na pripravované zmeny a celkové posúdenie ich dôsledkov. CCB bude napokon pôsobiť pod záštitou agentúry.

               7.2.2. Špecifický proces riadenia zmien v prípade dokumentov uvedených v dodatku I k tomuto nariadeniu

               Riadenie zmien v prípade dokumentov uvedených v dodatku I k tomuto nariadeniu stanoví agentúra v súlade s týmito kritériami:

               1.Žiadosti o zmeny, ktoré majú vplyv na dokumenty, sa predkladajú buď prostredníctvom členských štátov alebo zastupiteľských orgánov železničného sektora pôsobiacich na európskej úrovni, ako sa vymedzuje v článku 38 ods. 4 nariadenia (EÚ) 2016/796, alebo prostredníctvom riadiaceho výboru TAF TSI.

               2.Agentúra zhromažďuje a uchováva žiadosti o zmenu.

               3.Agentúra predloží žiadosti o zmenu určenej pracovnej skupine ERA, ktorá ich vyhodnotí a pripraví návrh, ku ktorému sa v prípade potreby priloží ekonomické hodnotenie.

               4.Agentúra potom predloží každú žiadosť o zmenu a súvisiaci návrh rade pre riadenie zmien, ktorá túto žiadosť o zmenu schváli, neschváli alebo odloží jej schvaľovanie.

               5.Ak sa žiadosť o zmenu neschváli, agentúra pošle naspäť žiadateľovi buď dôvod zamietnutia, alebo žiadosť o dodatočné informácie týkajúce sa návrhu žiadosti o zmenu.

               6.Ak bola žiadosť o zmenu schválená, technický dokument sa zmení.

               7.Ak sa v prípade schválenia žiadosti o zmenu nedosiahne konsenzus, agentúra predloží Komisii odporúčanie na aktualizáciu dokumentov uvedených v dodatku I spolu s návrhom novej verzie dokumentu, žiadosťami o zmenu a ich ekonomickým hodnotením a sprístupní tieto dokumenty na svojej webovej stránke.

               8.Nová verzia technického dokumentu so schválenými žiadosťami o zmenu sa sprístupní na stránkach agentúry. Agentúra bude členské štáty informovať prostredníctvom výboru zriadeného v súlade s článkom 29 ods. 1 smernice 2008/57/ES.

               9.Ak by si žiadosť o zmenu vyžadovala zmenu právneho textu TAF TSI, agentúra zašle Európskej komisii žiadosť o revíziu TAF TSI a/alebo požiada agentúru o technické stanovisko.

               V prípade, že riadenie zmien má vplyv na prvky, ktoré sa využívajú spoločne v rámci TAP TSI, zmeny sa zavedú tak, aby zostali v súlade s implementovanou TAP TSI s cieľom dosiahnuť optimálne synergie.“

               PRÍLOHA 2

               Dodatok I k nariadeniu Komisie (EÚ) č. 1305/2014 sa nahrádza takto:

               „Dodatok I

               Zoznam technických dokumentov

                        č.

                        Odkaz

                        Názov

                        1

                        ERA-TD-100

                        TAF TSI – PRÍLOHA A.5: ČÍSLA A POSTUPOVÉ DIAGRAMY SPRÁV TAF TSI

                        2

                        ERA-TD-101

                        Príloha D.2 dodatok A (Plánovanie trasy dopravy vozňa/prepravy intermodálnej nákladovej jednotky)

                        3

                        ERA-TD-102

                        Príloha D.2 dodatok B – Prevádzková databáza vozňov a intermodálnych jednotiek

                        (WIMO)

                        4

                        ERA-TD-103

                        Príloha D.2 dodatok C – Referenčné súbory

                        5

                        ERA-TD-104

                        Príloha D.2 dodatok E – Spoločné rozhranie

                        6

                        ERA-TD-105

                        Príloha D.2 dodatok F – Vzor údajov a správ TAF TSI

               “


title: VYKONÁVACIE NARIADENIE KOMISIE (EÚ) …/... ktorým sa mení nariadenie Komisie (EÚ) č. 454/2011, pokiaľ ide o riadenie zmien

text:
               VYKONÁVACIE NARIADENIE KOMISIE (EÚ) …/...

               z 16. 5. 2019,

               ktorým sa mení nariadenie Komisie (EÚ) č. 454/2011, pokiaľ ide o riadenie zmien

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii
                  1
               , a najmä na jej článok 5 ods. 11,

               keďže:

               (1)V článku 19 nariadenia Európskeho parlamentu a Rady (EÚ) 2016/796
                  2
                sa vyžaduje, aby Železničná agentúra Európskej únie (ďalej len „agentúra“) predkladala Komisii odporúčania týkajúce sa technických špecifikácií interoperability (ďalej len „TSI“) a ich revízie v súlade s článkom 5 smernice (EÚ) 2016/797 a aby sa zabezpečilo, že TSI sa prispôsobia technickému pokroku, trhovým trendom a sociálnym požiadavkám.

               (2)V článku 14 delegovaného rozhodnutia Komisie (EÚ) 2017/1474
                  3
                sa vyžaduje, aby sa oddiel 7.5 prílohy I k nariadeniu Komisie (EÚ) č. 454/2011 zmenil s cieľom spresniť upravený postup riadenia zmien pre TAP TSI.

               (3)V súlade s článkom 5 nariadenia (EÚ) 2016/796 bola zriadená pracovná skupina, ktorá má navrhnúť odporúčania, pokiaľ ide o zmeny oddielu 7.5 TAP TSI.

               (4)Dňa 20. apríla 2018 predložila agentúra Komisii odporúčanie týkajúce sa revízie oddielu 7.5 nariadenia č. 454/2011 (TAP TSI).

               (5)Oddiel 7.5 prílohy I k nariadenia Komisie (EÚ) č. 454/2011
                  4
                týkajúci sa TAP TSI by sa mal zodpovedajúcim spôsobom zmeniť.

               (6)Zoznam príslušných technických dokumentov, na ktoré sa odkazuje v TAP TSI, by sa mal aktualizovať.

               (7)Opatrenia stanovené v tomto nariadení sú v súlade so stanoviskom výboru zriadeného v súlade s článkom 51 ods. 1 smernice (EÚ) 2016/797,

               PRIJALA TOTO NARIADENIE:

               Článok 1

               Oddiel 7.5 prílohy I k nariadeniu Komisie (EÚ) č. 454/2011 sa nahrádza textom v prílohe 1 k tomuto nariadeniu.

               Článok 2

               Príloha III k nariadeniu Komisie (EÚ) č. 454/2011 (TAP TSI) sa nahrádza textom prílohy 2 k tomuto nariadeniu.

               Článok 3

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 16. 5. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 138, 26.5.2016, s. 44.

                     (2)

                        Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) 881/2004 (Ú. v. EÚ L 138, 26.5.2016, s. 1).

                     (3)

                        Delegované rozhodnutie Komisie (EÚ) 2017/1474 z 8. júna 2017, ktorým sa dopĺňa smernica Európskeho parlamentu a Rady (EÚ) 2016/797, pokiaľ ide o špecifické ciele týkajúce sa navrhovania, prijímania a revízie technických špecifikácií interoperability (Ú. v. EÚ L 210, 15.8.2017, s. 5).

                     (4)

                        Nariadenie Komisie (EÚ) č. 454/2011 z 5. mája 2011 o technickej špecifikácii interoperability týkajúcej sa subsystému „telematické aplikácie v osobnej doprave“ transeurópskeho železničného systému (Ú. v. EÚ L 123, 12.5.2011, s. 11).

    ---documentbreak---

               PRÍLOHA 1

               Oddiel 7.5 prílohy I k nariadeniu Komisie (EÚ) č. 454/2011 sa nahrádza takto:

               „7.5. Riadenie zmien

               7.5.1. Proces riadenia zmien

               Postupy riadenia zmien sa navrhnú tak, aby sa zabezpečilo, že náklady a prínosy zmien budú náležite analyzované a že zmeny sa zavedú regulovaným spôsobom. Tieto postupy vymedzuje, uskutočňuje, podporuje a riadi agentúra a zahŕňajú:

               ·identifikáciu technických obmedzení, ktoré sú základom zmeny,

               ·stanovenie subjektu zodpovedného za postupy zavádzania zmien,

               ·postup schvaľovania zmien, ktoré majú byť zavedené,

               ·politiku riadenia, uvoľnenia, migrácie zmien a ich uvedenia do praxe,

               ·vymedzenie zodpovedností za riadenie podrobných špecifikácií, ako aj za zabezpečenie ich kvality a riadenie ich konfigurácie.

               Výbor pre riadenie zmien (CCB) pozostáva z agentúry, zastupiteľských orgánov železničného sektora, zastupiteľského orgánu predajcov cestovných lístkov, zastupiteľského orgánu cestujúcich a členských štátov. Takéto spojenie strán zaistí dostatočne široký pohľad na pripravované zmeny a celkové posúdenie ich dôsledkov. CCB bude napokon pôsobiť pod záštitou agentúry.

               7.5.2. Špecifický proces riadenia zmien v prípade dokumentov uvedených v prílohe III k tomuto nariadeniu

               Riadenie zmien v prípade dokumentov uvedených v prílohe III k tomuto nariadeniu stanoví agentúra v súlade s týmito kritériami:

               1.Žiadosti o zmeny, ktoré majú vplyv na dokumenty, predkladajú buď členské štáty alebo zastupiteľské orgány železničného sektora pôsobiace na európskej úrovni, ako sa vymedzuje v článku 38 ods. 4 nariadenia (EÚ) 2016/796, alebo zástupca predajcov cestovných lístkov či Medzinárodná železničná únia (UIC), pokiaľ ide o opravy chýb týkajúcich sa špecifikácií pôvodne vypracovaných UIC, alebo riadiaci výbor TAP TSI.

               2.Agentúra zhromažďuje a uchováva žiadosti o zmenu.

               3.Agentúra predloží žiadosti o zmenu určenej pracovnej skupine ERA, ktorá ich vyhodnotí a pripraví návrh, ku ktorému sa v prípade potreby priloží ekonomické hodnotenie.

               4.Agentúra potom predloží každú žiadosť o zmenu a súvisiaci návrh Výboru pre riadenie zmien, ktorý túto žiadosť o zmenu schváli, neschváli alebo odloží jej schvaľovanie.

               5.Ak sa žiadosť o zmenu neschváli, agentúra pošle naspäť žiadateľovi buď dôvod zamietnutia, alebo žiadosť o dodatočné informácie týkajúce sa návrhu žiadosti o zmenu.

               6.Ak bola žiadosť o zmenu schválená, technický dokument sa zmení.

               7.Ak sa v prípade schválenia žiadosti o zmenu nedosiahne konsenzus, agentúra predloží Komisii odporúčanie na aktualizáciu dokumentov uvedených v prílohe III spolu s návrhom novej verzie dokumentu, žiadosťami o zmenu a ich ekonomickým hodnotením a sprístupní tieto dokumenty na svojej webovej stránke.

               8.Nová verzia technického dokumentu so schválenými žiadosťami o zmenu sa sprístupní na stránkach agentúry. Agentúra bude členské štáty informovať prostredníctvom výboru zriadeného v súlade s článkom 29 ods. 1 smernice 2008/57/ES.

               9.Ak by si žiadosť o zmenu vyžadovala zmenu právneho textu TAP TSI, agentúra zašle Európskej komisii žiadosť o revíziu TAP TSI a/alebo požiada agentúru o technické stanovisko.

               V prípade, že riadenie zmien má vplyv na prvky, ktoré sa využívajú spoločne v rámci TAF TSI, zmeny sa zavedú tak, aby zostali v súlade s implementovanou TAF TSI s cieľom dosiahnuť optimálne synergie.“

               PRÍLOHA 2

               Príloha III k nariadeniu (EÚ) č. 454/2011 sa nahrádza takto:

               „Príloha III

               Zoznam technických dokumentov

                        č.

                        Referencia

                        Označenie

                        1

                        B.1

                        Počítačové generovanie a výmena tarifných údajov určených na medzinárodný alebo zahraničný predaj – lístky NRT

                        2

                        B.2

                        Počítačové generovanie a výmena tarifných údajov určených na medzinárodný a zahraničný predaj – cestovné lístky s integrovanou rezerváciou (IRT)

                        3

                        B.3

                        Počítačové generovanie a výmena tarifných údajov určených na medzinárodný alebo zahraničný predaj – špeciálne ponuky

                        4

                        B.4

                        Príručka na zavedenie správ EDIFACT týkajúcich sa výmeny údajov o cestovných poriadkoch

                        5

                        B.5

                        Elektronická rezervácia miest na sedenie/ležanie a elektronický výdaj cestovných dokladov – výmena správ

                        6

                        B.6

                        Elektronická rezervácia miest na sedenie/ležanie a elektronický výdaj prepravných dokladov (normy RCT2)

                        7

                        B.7

                        Medzinárodné cestovné lístky určené na vytlačenie cestujúcimi

                        8

                        B.8

                        Štandardné číselné kódovanie pre železničné podniky, manažérov infraštruktúry a ostatné spoločnosti zapojené do reťazca železničnej dopravy

                        9

                        B.9

                        Štandardné číselné kódovanie miest

                        10

                        B.10

                        Elektronická rezervácia pomoci pre osoby so zníženou pohyblivosťou – výmena správ

                        12

                        B.30

                        Schéma – katalóg správ/dátových súborov potrebný na komunikáciu medzi železničným podnikom a manažérom infraštruktúry v rámci TSI TAP

               “